เงินทุนขยับไหลออกถือเงินสดรอซื้อทอง
ธปท.ระบุ เงินไหลออกตลาดหุ้นตลาดพันธบัตร ทำค่าบาทอ่อน บางส่วนถือเงินสด รอจังหวะซื้อทองที่อยู่ในช่วงขาลง
12 เม.ย. 2555

ธปท.ระบุ เงินไหลออกตลาดหุ้นตลาดพันธบัตร ทำค่าบาทอ่อน บางส่วนถือเงินสด รอจังหวะซื้อทองที่อยู่ในช่วงขาลง 
นางสุชาดา กิระกุล รองผู้ว่าการธนาคารแห่งประเทศไทย (ธปท.) สายเสถียรภาพระบบการเงิน กล่าวว่า ขณะนี้นักลงทุนทั่วโลกเริ่มกลับมาลดการลงทุนในสินทรัพย์เสี่ยงอีกครั้ง หลังจากที่ตัวเลขเศรษฐกิจและการจ้างงานของสหรัฐกลับมาแย่ลง ซึ่งผิดความคาดหมายของนักลงทุน ขณะเดียวกันปัญหาหนี้สาธารณะในสเปนและการลดการขาดดุลการคลังของรัฐบาลสเปนที่ทำไม่ได้ตามเป้าหมาย ทำให้บรรยากาศของการลงทุนทั่วโลกออกมาเป็นลดความเสี่ยงลง และหันไปลงทุนในสินทรัพย์ปลอดภัย เช่น เงินเหรียญสหรัฐ และเตรียมเงินสดไว้จำนวนมาก เพื่อซื้อทองคำที่ราคาลดลงมาก
“ค่าเงินในตลาดภูมิภาคจึงอ่อนค่าลงในทิศทางเดียวกัน ขณะที่ตลาดหุ้นทั่วโลกปรับตัวลดลง จากในวันก่อนหน้าที่ตลาดหุ้นเอเชียและตลาดหุ้นไทยปรับตัวลดลง รวมทั้งตลาดหุ้นไทยที่ปรับตัวลดลงด้วย เพราะเงินไหลกลับไปลงทุนในเหรียญสหรัฐมากขึ้น” นางสุชาดา กล่าว